Omar Othman

Dato’ Sri Dr. Haji Omar bin Haji Othman (1950 – 10 Februari 2020) ialah seorang ahli politik Malaysia dari Pahang. Beliau ialah bekas Ahli Mesyuarat Kerajaan (EXCO) di Majlis Mesyuarat Kerajaan Negeri Pahang. Beliau juga merupakan Ahli Dewan Undangan Negeri (ADUN) Bukit Betong (1986 – 1990) dan Jelai (1990 – 2004) daripada parti Pertubuhan Kebangsaan Melayu Bersatu (UMNO).

Kehidupan 
Omar bin Othman berasal dari Kuala Medang, Lipis, Pahang. Beliau melibatkan diri dalam kegiatan kesukanan dan merupakan Naib Presiden III Persatuan Bola Sepak Negeri Pahang serta Naib Presiden Kelab Golf Diraja Pahang selain dilantik sebagai Pengerusi Jawatankuasa Teknikal dan Pertandingan Anugerah Sukan Pahang.

Beliau telah berkahwin serta mempunyai lima orang anak dan empat orang cucu.

Keperibadian 
Beliau rapat dengan masyarakat orang asli serta mampu bertutur dalam bahasa mereka.

Kerjaya politik 
Beliau merupakan ADUN Bukit Betong dari tahun 1986 sebelum menjadi ADUN Jelai dari tahun 1990 sehingga tahun 2004. Beliau turut menjaga portfolio kemudahan asas, pembangunan luar bandar dan pelancongan selama tiga penggal bermula dari tahun 1991.

Kesihatan dan kematian 
Beliau telah didiagnosis menghidap kanser usus yang seterusnya merebak ke hati, prostat dan buah pinggang yang menyebabkan kesihatannya merudum sejak tahun 2019.

Pada hari Selasa, 4 Februari 2020, beliau telah menjalani sebuah pembedahan di Pusat Perubatan Kuantan (KMC), Indera Mahkota sebelum dibenarkan pulang pada hari Sabtu, 8 Februari. Namun, beliau terpaksa digegaskan semula ke unit rawatan rapi (ICU) hospital yang sama pada malam tersebut akibat sesak nafas. Dua hari kemudian pada hari Isnin, 10 Februari pukul 6.52 pagi, beliau telah meninggal dunia di hospital tersebut.

Jenazah beliau telah dibawa ke Masjid Medan Tok Sira, Kuantan untuk disembahyangi sebelum dikebumikan di Tanah Perkuburan Islam Setali selepas solat Zuhur. Antara yang menziarahi jenazah beliau ialah Dato’ Sri Wan Rosdy Wan Ismail iaitu Menteri Besar Pahang.

Rujukan 

Muslim Malaysia
Anggota Pertubuhan Kebangsaan Melayu Bersatu
ADUN Pahang